Betty Twarog

Betty Mack Twarog (New York, 1927ko abuztuaren 28a – Damariscotta, 2013ko otsailaren 6a) estatubatuar biokimikaria izan zen, eta ugaztunen garunean serotonina aurkitu zuen lehen zientzialaria.

 Ibilbidea 
Twarog New York hirian jaio zen 1927an. Swarthmore Collegen ikasi zuen 1944 eta 1948 artean, matematikan zentratuz. Tufts Unibertsitatean Zientzietako Maisutza ikasten ari zela, moluskuen muskulu-neurologiari buruzko ponentzia bati entzun zuen, eta 1949an John Welshek zuzentzen zuen Harvard Unibertsitateko doktorego-programan matrikulatu zen arlo hori aztertzeko. 1952an, serotoninak muskuiluetan neurotransmisore funtzioa betetzen zuela erakusten zuen lan akademikoa aurkeztu zuen.

1952ko udazkenean, Twarog Kent Estatuko Unibertsitate ingurura joan zen bizitzera, familia arrazoiak zirela medio, eta Cleveland Klinika aukeratu zuen bere ikerketarekin jarraitzeko, ornogabeen neurotransmisoreak ugaztunetan ere agertuko zirelako hipotesiari buruz. Nahiz eta Irvine Pagek ez zuen uste serotonina burmuinean aurkituko zuenik, laborategi bat eta teknikari bat eman zizkion Twarogi. Horrela, 1953ko ekainean, ugaztun baten garuneko serotoninaren isolamendua iragartzen zuen lan akademiko bat aurkeztu zuten, Serotonin Content of Some Mammalian Tissues and Urine and a Method for Its Determination izenekoa.

Twarogek 1954an Clevelandeko Klinika utzi zuen, eta ornogabeen muskulu leunarekin lanean jarraitu zuen Tuftseko Unibertsitatean, Harvardekoan eta Stony Brook-eko New Yorkeko Estatu Unibertsitatean. Urte batzuk geroago, Boothbay Harbor-eko (Maine) Itsas Zientzietako Bigelow Laborategian, itsaskiek fitoplanktonaren pozoiak nola saihesten zituzten aztertu zuen.

Twarog 2013ko otsailaren 6an hil zen, 85 urte zituela, Damariscottan (Maine).

 Eragina zientzian eta medikuntzan 
Twarog-ek serotonina garunean isolatzeak bere potentziala ezarri zuen neurotransmisore gisa eta, beraz, burmuinaren ekintzaren modulatzaile gisa. Haren aurkikuntza funtsezko aitzindaria izan zen 1978an ISRS depresioaren aurkako sendagaiak sortzeko, hala nola fluoxetina eta sertralina.

 Erreferentziak 

 Kanpo estekak 

Kategoria:Harvard Unibertsitateko ikasleak
Kategoria:2013ko heriotzak
Kategoria:1927ko jaiotzak
Kategoria:Emakume biokimikariak
Kategoria:Emakume ikertzaileak
Kategoria:Emakume zientzialariak